

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL SUTIKIMO REORGANIZUOTI ROKIŠKIO TURIZMO INFORMACIJOS CENTRĄ, PRIJUNGIANT JĮ PRIE ROKIŠKIO KRAŠTO MUZIEJAUS**

2023 m. rugsėjo 28 d. Nr. TS-

Rokiškis

Vadovaudamasi Lietuvos Respublikos civilinio kodekso 2.95 straipsnio 2 dalimi, 2.97 straipsnio 3 dalimi, 2.99 straipsnio 1 ir 2 dalimis, 2.53 straipsniu, 2.101 straipsnio 1 dalimi ir 2.103 straipsniu, Lietuvos Respublikos vietos savivaldos įstatymo 15 straipsnio 2 dalies 16 punktu, Lietuvos Respublikos biudžetinių įstaigų įstatymo 4 straipsnio 3 dalies 4 punktu, 4 dalimi, 14 straipsnio 4 dalimi, Rokiškio rajono savivaldybės taryba nusprendžia:

1. Sutikti, kad biudžetinė įstaiga Rokiškio turizmo informacijos centras iki 2023 m. gruodžio 31 d. būtų reorganizuotas, prijungiant ją prie biudžetinės įstaigos Rokiškio krašto muziejaus.

2. Nustatyti, kad:

2.1. reorganizavimo tikslas – užtikrinti integruotą Rokiškio rajono kultūros ir turizmo subjektų potencialo valdymą; efektyvų biudžetinio sektoriaus įstaigų žmogiškųjų, finansinių ir infrastruktūros išteklių naudojimą siekiant tenkinti gyventojų ir svečių poreikius teikiant kokybiškas muziejų ir turizmo informacijos paslaugas, didinti Rokiškio rajono žinomumą bei patrauklumą;

2.2. reorganizavimo būdas – prijungimas;

2.3. reorganizuojama biudžetinė įstaiga – Rokiškio turizmo informacijos centras, kodas 302308156, Nepriklausomybės a. 8-3, 42115 Rokiškis;

2.4. reorganizavime dalyvaujanti biudžetinė įstaiga – Rokiškio krašto muziejus, kodas 190263920, adresas: Tyzenhauzų g. 5, 42115 Rokiškis;

2.5. po reorganizavimo veiksianti biudžetinė įstaiga – Rokiškio krašto muziejus, turintis padalinį (filialą) – Rokiškio turizmo informacijos centrą, vykdys muziejinę ir turizmo informacijos veiklą, įgyvendins muziejininkystės ir turizmo plėtros programas bei Rokiškio rajono savivaldybės tarybos sprendimus, susijusius su muziejų ir turizmo veiklos sritimis;

2.6. po reorganizavimo veiksiančio Rokiškio krašto muziejaus savininko teises ir pareigas įgyvendins Rokiškio rajono savivaldybės taryba.

3. Įpareigoti:

3.1. Rokiškio turizmo informacijos centro ir Rokiškio krašto muziejaus direktorius:

3.1.1. iki 2023 m. spalio 13 d. Lietuvos Respublikos civilinio kodekso ir Lietuvos Respublikos biudžetinių įstaigų įstatymo nustatyta tvarka parengti Rokiškio turizmo informacijos centro reorganizavimo, prijungiant jį prie Rokiškio krašto muziejaus, sąlygų aprašą (toliau – Aprašas);

3.1.2. iki 2023 m. spalio 17 d. Aprašą vieną kartą viešai paskelbti Rokiškio turizmo informacijos centro ir Rokiškio krašto muziejaus interneto svetainėse;

3.1.3. Aprašą ne vėliau kaip pirmą viešo paskelbimo apie jo parengimą dieną pateikti Juridinių asmenų registrui;

3.1.4. iki 2023 m. spalio 17 d. raštu pranešti visiems biudžetinės įstaigos kreditoriams apie reorganizavimo sąlygų aprašo parengimą.

3.2. Rokiškio krašto muziejaus direktorių iki 2023 m. spalio 17 d. parengti:

3.2.1. naujos redakcijos Rokiškio krašto muziejaus nuostatų projektą;

3.2.2. Rokiškio krašto muziejaus filialo Rokiškio turizmo informacijos centro nuostatų projektą;

3.2.3. abiejų dokumentų projektus paskelbti viešai Rokiškio krašto muziejaus ir Rokiškio turizmo informacijos centro interneto svetainėse.

4. Nustatyti, kad Rokiškio rajono savivaldybės administracijos Komunikacijos ir kultūros skyrius yra atsakingas už šio sprendimo įgyvendinimą.

Savivaldybės meras Ramūnas Godeliauskas

Irena Matelienė

**SPRENDIMO PROJEKTO**

**DĖL SUTIKIMO REORGANIZUOTI ROKIŠKIO TURIZMO INFORMACIJOS CENTRĄ, PRIJUNGIANT JĮ PRIE ROKIŠKIO KRAŠTO MUZIEJAUS**

**AIŠKINAMASIS RAŠTAS**

*2023-09-28*

Projekto rengėjas – Komunikacijos ir kultūros skyriaus vedėja Irena Matelienė

Pranešėjas komitetų posėdžiuose – Komunikacijos ir kultūros skyriaus vedėja Irena Matelienė; Tarybos posėdyje – Komunikacijos ir kultūros skyriaus vedėjo pavaduotoja Giedrė Kublickienė

|  |  |  |
| --- | --- | --- |
| 1. | Sprendimo projekto tikslas ir uždaviniai | Sprendimo projekto tikslas ir uždaviniai – sutikti, kad biudžetinė įstaiga Rokiškio turizmo informacijos centras iki 2023 m. gruodžio 31 d. būtų reorganizuota, prijungiant ją prie biudžetinės įstaigos Rokiškio krašto muziejaus; įpareigoti Rokiškio turizmo informacijos centro ir Rokiškio krašto muziejaus direktorius atlikti veiksmus, susijusius su Rokiškio turizmo informacijos centro reorganizavimu. |
| 2.  | Šiuo metu galiojančios ir teikiamu klausimu siūlomos naujos teisinio reguliavimo nuostatos | Šiuo metu veikianti Rokiškio rajono savivaldybės biudžetinė įstaiga Rokiškio turizmo informacijos centras veikia pagal Rokiškio rajono savivaldybės tarybos 2023 m. birželio 29 d. sprendimu Nr. TS-218 patvirtintus nuostatus. Pagrindinis veiklos tikslas – skatinti turizmo plėtrą kuriant patrauklų Rokiškio rajono įvaizdį, aktualiomis rinkodaros priemonėmis populiarinant turizmo išteklius, tradicinius amatus, viešinant kultūros ir turizmo paslaugų teikėjų veiklą bei teikiant kompleksines turizmo, rekreacijos ir kultūrinės edukacijos paslaugas. Įstaigos pareigybių skaičius yra 6,5. 3 darbuotojai teikia turizmo informacijos paslaugas ir / arba vykdo projektinę veiklą Rokiškyje, 1 dirba Salų dvaro amatų dirbtuvėse, 2 sezoniniai darbuotojai dirba Bradesių stovyklavietėje. Nuo 2023 m. kovo mėnesio neužimta direktoriaus pareigybė. Įstaigos turizmo vadybininkas laikinai eina ir direktoriaus pareigas. Lietuvos Respublikos turizmo įstatymo 41 straipsnio 4 dalyje Savivaldybei numatyta funkcija steigti savivaldybių turizmo informacijos centrus, dalyvauti steigiant turizmo informacijos centrus arba *suteikti teisę atlikti turizmo informacijos centro funkcijas*. Lietuvos Respublikos muziejų įstatymo 10 straipsnio 2 punkto 15 dalyje savivaldybių muziejams paliekama galimybė atlikti *kitas teisės aktuose ir muziejų nuostatuose nustatytas funkcijas*. Priėmus sprendimą, nuo 2024 m. sausio 1 d. Rokiškio krašto muziejui būtų pavesta atlikti turizmo informacijos centro funkcijas per struktūrinį padalinį – filialą, kaip jis įvardintas Lietuvos Respublikos civilinio kodekso, Antrosios knygos 2.53 straipsnyje: „1. Juridinio asmens filialas yra struktūrinis juridinio asmens padalinys, turintis savo buveinę ir atliekantis visas arba dalį juridinio asmens funkcijų. 2. Filialas nėra juridinis asmuo. Juridinis asmuo atsako pagal filialo prievoles ir filialas atsako pagal juridinio asmens prievoles.“Rokiškio krašto muziejaus filialo veiklos tikslai ir funkcijos iš esmės atitiks Rokiškio turizmo informacijos centro nuostatuose, patvirtintuose Rokiškio rajono savivaldybės tarybos 2023 m. birželio 29 d. sprendimu Nr. TS-218, įvardintus veiklos tikslus ir funkcijas. Numatoma, kad šis struktūrinis padalinys turės aukštesniąją valdymo grandį – filialo vadovą, atskaitingą aukščiausiajai valdymo grandžiai-muziejaus vadovui, kaip tai rekomenduojama Muziejaus valdymo tobulinimo gairių, patvirtintų Lietuvos Respublikos kultūros ministro 2013 m. gruodžio 30 d. įsakymu Nr. ĮV-898. |
| 3. | Laukiami rezultatai | Lietuvos Respublikos turizmo įstatymo 30 straipsnio 2 punkte numatytas turizmo informacijos centrų funkcijas nuo 2024 m. sausio 1 d. įgyvendins Rokiškio krašto muziejaus filialas – Rokiškio turizmo informacijos centras. Reorganizacija leis kryptingai siekti Rokiškio rajono savivaldybė strateginio plėtros plano iki 2030 m. vizijos, tikslų ir uždavinių, numatytų kultūros ir turizmo plėtros srityje.  |
| 4.  | Lėšų poreikis ir šaltiniai | Papildomų lėšų nereikės. |
| 5.  | Antikorupcinis sprendimo projekto vertinimas | Nėra |
| 6.  | Kiti sprendimui priimti reikalingi pagrindimai, skaičiavimai ar paaiškinimai | Turizmo informacijos centro reorganizavimas prijungiant prie Rokiškio krašto muziejaus pristatytas Rokiškio rajono savivaldybės Kultūros ir turizmo tarybos, Rokiškio krašto muziejaus tarybos posėdžiuose.  |
| 7. | Sprendimo projekto lyginamasis variantas (jeigu teikiamas sprendimo pakeitimo projektas) | Nėra |